Fico chce zabrániť vzniku ucelenej moslimskej komunity na Slovensku

Slovenská islamská komunita odmieta spájanie sexuálneho násilia s islamom.

7. jan 2016 o 14:21 TASR

BRATISLAVA. Slovenská republika musí byť zabezpečená pred hrozbami a jediná cesta, ako minimalizovať riziká, je zabrániť vytvoreniu ucelenej moslimskej komunity na Slovensku. Tá by vznikla naplnením povinných kvót.

V reakcii aj na udalosti v nemeckom Kolíne nad Rýnom, kde počas novoročných osláv došlo k masovému sexuálnemu obťažovaniu a okradnutiu žien, to vyhlásil premiér Robert Fico (Smer).

Kolín zavial Fica priďaleko doprava, píše v komentári Zuzana Kepplová

Článok pokračuje pod video reklamou

Dve zásadné zmeny

"Nechceme, aby sa aj na Slovensku stalo niečo ako v Nemecku, aby niekto obťažoval naše ženy na verejných priestranstvách," deklaroval Fico.

Vyhlásenie islamskej komunity "Sme hlboko znepokojení súčasnými udalosťami, zároveň však odmietame priame či nepriame spájanie terorizmu, alebo sexuálneho násilia s islamom, či dokonca moslimskou komunitou na Slovensku. Či už chceme alebo nie, stávame sa žiaľ predmetom predvolebnej kampane. Obávame sa, že súčasná celospoločenská atmosféra môže ohroziť bezpečnosť našich rodín, najmä žien a detí. Prosíme preto politických predstaviteľov, ako aj osobnosti spoločenského života a médiá, aby na to brali ohľad." islamonline.sk

Podľa jeho slov preto musí vláda urobiť dve zásadné zmeny vo svojej politike.

"Budeme finančnú pomoc na migračnú krízu jasne orientovať najmä na ochranu vonkajšej schengenskej hranice. Dáme peniaze, ale nechceme aby skončili napr. v potravinových fondoch, ale v bezpečnostných štruktúrach, ktoré ochránia vonkajšiu hranicu Schengenu. Len tak sa zastavia neregulované migračné toky," povedal premiér.

Druhá zmena podľa neho spočíva v tom, že Slovensko nielenže odmieta povinné a trvalé kvóty, ale ani na dobrovoľnom základe neurobí vláda žiadne rozhodnutie, "ktoré by viedlo k vzniku ucelenej moslimskej komunity na Slovensku".

"Toto je jediná cesta, ako eliminovať riziká," zdôraznil Fico.

Prečítajte si tiež:

Prečítajte si tiež: Radikáli vidia za Kolínom Merkelovú Čítajte

Obrovské riziká?

Premiér za vládu povedal, že vidí jasný súvis medzi migračnými vlnami a udalosťami v Paríži či Nemecku. Na otázku, prečo hovorí o aktéroch obťažovania v Kolíne nad Rýnom ako o migrantoch, keď to zatiaľ nikto nepotvrdil, Fico odvetil, že dotknuté ženy označili za útočníkov ľudí, ktorí hovorili po arabsky.

Odmietol tiež, že uplatňuje princíp kolektívnej viny. "Chránime Slovensko. Nič nevytrhávam. Sú tu bezpečnostné riziká spojené s migračnou vlnou a mojou povinnosťou je o nich hovoriť. Som zodpovedný," uistil.

Podľa jeho slov totiž nikto nemôže obviňovať slovenskú vládu, že by bola pri téme migračnej krízy nečitateľná. "Naša politika je založená na pravdivom pomenovaní vecí, za čo znášame kritiku doma i v zahraničí. My si ale za svojou politikou stojíme," deklaroval premiér.

Preto si myslí, že ak nie útoky v Paríži, tak udalosti v Nemecku by mali otvoriť oči ľuďom na Slovensku, ktorí úmyselne zľahčujú bezpečnostné riziká. Spomenul tu prezidenta Andreja Kisku, médiá či opozičných politikov. "Bezpečnostné riziká sú jednoducho obrovské," povedal.

Prečítajte si tiež:

Prečítajte si tiež: Utečenci a Paríž môžu ovplyvniť voľby Čítajte

Opäť pripomenul aktivity Slovenska

Premiér tiež poukázal na správu, podľa ktorej nemecká tajná služba oznámila najvyššie ohrozenie Západu zo strany islamistov, vyššie ako po 11. septembri 2001.

"Tieto udalosti by mali byť odpoveďou tým, ktorí tvrdia, že migranti s iným náboženstvom sa dajú ľahko integrovať. Nedajú, jednoducho to nejde," podotkol.

Fico pripomenul, že EÚ a niektoré členské štáty nezvládli riziká spojené s neriadeným prílevom migrantov do Európy. "Očakávame, že do Európy príde tento rok možno až tri milióny ďalších migrantov. Momentálne im bráni počasie."

Predseda vlády aj dnes pripomenul aktivity Slovenska. "Prispeli sme do fondu pre Turecko, vyčlenili sme 21 miliónov eur aj do rôznych fondov. Sme zástancami myšlienky európskej pohraničnej stráže. Ak nefunguje ochrana schengenskej hranice, je to aj naša hranica. Preto si myslíme, že táto myšlienka má svoje ratio. Ak krajina EÚ nie je schopná garantovať bezpečnosť, musia ju garantovať spoločné európske sily," dodal.

Prečítajte si tiež:

Prečítajte si tiež: Utečenci prišli pred voľbami vhod. Smer stavil na strach Čítajte

Iba zakrýva problémy, reaguje opozícia

Na Ficove vyhlásenie reagoval predseda Mosta-Híd Béla Bugár, podľa ktorého sa vláda témou migrantov snaží prekryť skutočné problémy Slovenska. Premiéra zároveň vyzval, aby miesto strašenia predstavil plán riešenia migračnej krízy, ktorý ponúkne Slovensko počas nášho predsedníctva v Rade EÚ.

Bugár pripomenul, že Národná rada jasne odmietla povinné kvóty, preto nerozumie potrebe premiéra Fica neustále sa vracať k tejto téme. "Aj počet žiadateľov o azyl za tretí kvartál - 15, hovorí jednoznačne o tom, že Slovensko nie je cieľovou krajinou," zdôraznil Bugár.

Most-Híd odmieta šírenie strachu a spájanie s udalosťami v zahraničí, ktoré u nás podľa Bugára nehrozia a je za celoeurópske riešenie migračnej krízy. Len to môže byť podľa Bugára účinné. Premiér by sa mal teda podľa neho skôr snažiť o hľadanie riešenia na európskej pôde a doma by sa mal venovať predovšetkým domácim problémom.

Aj politická strana SKOK sa zhoduje s Mostom-Híd v tom, že vláda a Fico sa témou migrantov snaží opakovane prekryť problémy, ktoré trápia Slovensko. ,,Namiesto toho, aby vyvolávala v ľuďoch strach, by sa mala zaoberať tým, ako účinne vyriešiť vysokú nezamestnanosť, odchod mladých a šikovných ľudí do zahraničia, nepriaznivé podnikateľské prostredie či katastrofálne zlyhávanie školstva,“ pridal vyhlásenie predseda strany SKOK Juraj Miškov.